Tre mænd og tre kvinder blev onsdag af Vestre Landsret fundet skyldige i meget farlig vold mod en kvinde fra Mors. Men nævningene frifandt de seks for at have haft til hensigt at dræbe kvinden. I september 2007 blev kvinden sparket, tævet og slået i ansigtet og på kroppen. Derefter tog gruppen offeret med i en bil. Ved et øde sommerhusområde trak de tøjet af hende, slog og sparkede hende igen og proppede et menstruationsbind i hendes mund. Hun blev efterladt en tidlig morgen og blev nogle timer senere fundet stærkt afkølet af en landpost. Gruppen blev desuden fundet skyldig i at efterlade kvinden i hjælpeløs tilstand. Landsretten udmåler straffen torsdag. Da sagen blev behandlet af byretten, blev der uddelt straffe mellem otte og to års fængsel. /ritzau/

Referat:
Vestre Landsret har fundet seks skyldige i den grusomme sag om mishandling af en kvinde. Straffen fastsættes torsdag.